Már a Századvég is visszaesést mért a Fidesznél

Május óta zuhant a kormánypárt támogatottsága.

A biztos pártválasztók körében 53%-ról 49%-ra esett vissza a Fidesz, az összes pártválasztók között pedig durván 50%-ról 46%-ra – szúrta ki a Vox Populi blog a Századvég által publikált közvélemény-kutatást.

Ez az eredmény összhangban van azokkal az adatokkal, amelyeket a többi intézet mért. „A friss adatot onnan tudhatjuk, hogy pár napja megjelent egy erősen propagandisztikus hangvételű, ám valóban érdekes számokat taglaló elemzés az intézet weboldalán. Mindenkinek melegen ajánljuk további tanulmányozásra és okulásra a cikket, mert stílusa és tartalma egyaránt fontos üzenetet hordoz a mai Magyarországról” – írják a blogon. És valóban, a Századvég anyaga, már a címében is érdekes: A ciklus közepén is tud javítani a Fidesz-KDNP. Tény, hogy a korábbi ciklusközepi eredményeknél idén jobban áll a Fidesz (a biztos választók körében 2012 januárjában 30%-on, 2016-ban 40%-on állt) de május óta csökkenő támogatottságot mutatnak a mérések.